KAN KHAWTLANG LEH RUIHHLO

Ruihhlo kan tih hian miin a ruihna hrim hrim atana a hman heng Heroin,Ganja,Opium adt,kan tih te leh natna tihdamna atana hman tur damdawi,kan hmansual ang zawng zawng hi a huam vek a.Sawi dan dang lehah chuan damdawi kher lo pawh miin ruih nana a hman ṭhin a rilru,ngaihtuahna leh taksa thlenga a ṭha lo lama tidanglam thei thil thlentir thei zawng zawng hi 'ruihhlo' hian a huam thei awm e.

Mizo nunah hian zuk leh hmuam kan tih, heng meizial, zu leh sahdah adt. te pawh a mikhual lo hle a, heng hi kan taksa tan ṭha loin natna thlentute an ni. Zu hi a ṭha lo êm êm a, zu hian natna tam tak min thlen thei a, chu’ng zinga langsarzualte chu rilru buai, stroke, cancer te a thlen thei a, a dang tam takte pawh kan rilruah a langin a rinawm. Tleirawl lai hi thluak ṭhan hun lai a ni a, mithiamte sawi dan chuan zu hi an tleirawl lai aṭanga an in a nih chuan an thluak a ṭhanṭir thei lo a, hriatrengnate pawh a tibo duh bik a, chumi piah lamah thin ṭhat lohna chance pawh a tam bik an ti a ni.

Ruihhlo leh kan khawtlang(Keiṭum) hian engtiang chiahin nge inzawmna an lo neih a,engvanga sawi zing fo mai nge kan nih tih i han chhui dawn teh ang

Ruihhlo leh Zirna: Lehkha an zir tawh loh chuan Meizial zuk/Zu in tur tih dan hi kan khawtlangah hian a awm chek nimaw? Zirna in an chawlhsan dek dek chuan an khu luih zel! Chu chuan kan khawtlang bikah hian ruihhlo leh zirna hian in zawmna tak an lo nei a,helam zirnaah hian tan kan lak a ngai viau a nih hi tihna rilru ah a awm thei awm e.

Ruihhlo kan hmuhdan hi: Thil zawng zawng hian in ṭanna an nei vek a,mi ṭhenkhat chuan Meizial zu chhovin,Zu te in chhovin tichuan Damdawi hialah a kangkai ṭhin e an ti ṭhin a dikna chen te pawh a awm âwm e.A nih chuan ruihhlo kan hmuh dan hi kan thlaka damdawi(heroin) kan hmuh sual ang zeta heng ruih theihna hlo ho tê tê te a kan lo ngaihdan leh hmuhdan ṭhin te hi kan lo thlak ve deuh a ngai tawh a ni lo maw te pawh a tih theih awm e.

Infiamna leh Ruihhlo: 'A ni kha chu,chumi khami kha chu ti lo se chu khitah a thleng ang maw le' kan ti ṭhin a,kan la ti zel bawk a nih hi.He thu ringawt pawh hian kan khawtlang infiammi te hi ruihhlo hian inzawmna thuk tak a lo neihpui tawh ṭhin tih a lantir awm e.A nih si chuan heng infiamna kawngah te hian dan khauh tak leh ṭha tak leh mumal tak a bik takin ruihhlo chungchangah hian kan neih a ṭul lehzual hle awm e.

Social Media leh Ruihhlo: Social Media hi tunlai ṭhangthar te khawvel pakhat a ni a.Chu social media-ah chuan a chhia a ṭha engkim kan hmu si a,ṭhenkhat lahin an ruih lai a nuam thei ang bera lantir tum lah bo lo,chutiang thil ṭha lo hmuh tur leh hriat reng tur social media(fb,ig etc)-ah a awm si a,hei hian kawng tam takah tih chhin chakna,nawm hmel bik riauna rilru te pawh thalai zualah a thlen thei awm e.

A tawp berah chuan heng kan thil hmuh leh hriat aṭang te hian kan khawtlang a bik takin ruihhlo chungchangah hian ṭan lehzual kan ngai viau awm e.Ruihhlo do kawngah hian khawtlang hruaitute,YMA,Kohhran adt,chauh tih tur a ni bik lo va,mimal tinte mawhphurhna vek a ni tih hria in ṭan kan lak theuh a pawimawh hle.Chuti chung chuan pawl ṭhenkhatte hian kan dan siamte hi duhai chuan kan hmang ṭha ngam lo va,tin hman ngamna bik kan nei em tih te pawh rilruah a awm thei awm e.Heng dan leh thupekah hian pawl tinte hi tun aia ṭha leh khauh zawka kan kal ṭhat a pawimawh viau mai.Tin kan khawtlanga zirna in,kohhran ah hian hei ai hian ruihhlo chungchanga in zirtirna ngawrh leh zuala kan neih hi a pawimawh hle bawk awm e."Lungngaih chhumzin buaina thleng ṭhin mahse,kianni a awm ngai e" hla siamtu pawn a lo tih kha.Engtik ni ah emaw chuan kan khawtlang chu 'Ruihhlo awm ve lohna','Ruihhlo in a tihbuai ve loh khua' tiin kan la thang ngei ang.